Izložba 'Knjižna umjetnost u Hrvatskoj' (Book Art in Croatia), kojom se predstavlja povijesni presjek izrade i opreme knjiga u Hrvatskoj od srednjega vijeka do suvremenoga doba otvorena je 6. ožujka u Ljubljani, u prostorijama Narodne in univerzitetne knjižnice

Izložbu je pripremila Nacionalna i sveučilišna knjižnica u Zagrebu u suradnji sa slovenskom nacionalnom knjižnicom. Izložbu je otvorio slovenski ministar kulture Anton Peršak, a sudjelovali su i Tatijana Petrić, glavna ravnateljica Nacionalne i sveučilišne knjižnice u Zagrebu, Martina Rozman Salobir, ravnateljica Narodne in univerzitetne knjižnice u Ljubljani, Ivica Poljičak, državni tajnik Ministarstva kulture, hrvatska veleposlanica u Ljubljani Vesna Terzić i autor izložbe Milan Pelc. 'Postavljanje izložbe B'ook Art in Croatia' u Narodnoj in univerzitetnoj knjižnici u Ljubljani nastavak je dugogodišnje lijepe suradnje dviju ustanova koje mnogo toga veže, kao što nas veže i Beramski Misal koji je dio ove izložbe', rekla je na otvorenju ravnateljica Nacionalne i sveučilišne knjižnice Tatijana Petrić.